Aalborg Kommune vil i løbet af juli etablere cirka 25 nye korttidsparkeringspladser i Aalborg Midtby. De ekstra p-pladser etableres på baggrund af debatten om Midtbyplanen, hvor der blandt andet har været ønsker om flere 30-minutters P-pladser i byen. - Henover foråret og sommeren har vi haft fremtidens Aalborg Midtby til debat. I debatperioden er der blandt andet fremført ønsker om flere 30-minutters P-pladser. Vi har derfor gjort, hvad vi kan, for at imødekomme borgernes ønske, og jeg er rigtig glad for, at forvaltningen har fundet de ekstra pladser, siger rådmanden fra By- og Landskabsforvaltningen Hans Henrik Henriksen (S). Aalborg Kommune forventer at have de 25 ekstra p-pladser etableret mandag den 10. juli. De ekstra korttidsparkeringspladser er til bilister med hurtige ærinder i byen. Har man behov for at parkere i længere tid, henviser Aalborg Kommune til byens parkeringsanlæg.

Opsummering:
De ekstra p-pladser etableres på baggrund af debatten om Midtbyplanen, hvor der har været ønsker om flere korttidsparkeringspladser i Aalborg.